b'\n_START_ARTICLE_\nHoagovo telo\n_START_SECTION_\nZna\xc4\x8dilnosti\n_START_PARAGRAPH_\nV galaksiji skoraj popolni obro\xc4\x8d mladih vro\xc4\x8dih modrih zvezd kro\xc5\xbei okrog starej\xc5\xa1ega rumenega jedra. Premer 6\xe2\x80\xb3 notranjega jedra galaksije je pribli\xc5\xbeno 17 tiso\xc4\x8d svetlobnih let, notranji premer zunanjega obro\xc4\x8da je 28\xe2\x80\xb3, oziroma 75 tiso\xc4\x8d sv. l., zunanji premer 45\xe2\x80\xb3 pa je 121 tiso\xc4\x8d sv. l., kar je malo ve\xc4\x8d kot pri na\xc5\xa1i Galaksiji. Vrzel, ki lo\xc4\x8duje obe zvezdni populaciji, verjetno vsebuje zvezdne kopice, katerih sij je pre\xc5\xa1ibek da bi bile vidne. \xc4\x8ceprav je tak\xc5\xa1na galaksija redka, se lahko za njo med jedrom in zunanjim obro\xc4\x8dem vidi galaksija podobnih oblik.\n_START_SECTION_\nZgodovina in nastanek\n_START_PARAGRAPH_\n\xc4\x8ceprav je bilo Hoagovo telo vklju\xc4\x8deno v Palomarski pregled neba, ga ni bilo ne v Morfolo\xc5\xa1kem katalogu galaksij, Katalogu galaksij in jat galaksij ali v Katalogu galakti\xc4\x8dnih planetarnih meglic._NEWLINE_Pri prvem poro\xc4\x8danju o odkritju je Hoag predlagal domnevo da je vidni obro\xc4\x8d posledica gravitacijskega le\xc4\x8denja. To zamisel so kasneje ovrgli, ker imata jedro in obro\xc4\x8d enak rde\xc4\x8di premik, in ker so bolj\xc5\xa1i daljnogledi odkrili vozlasto zgradbo obro\xc4\x8da, kar ne bi bilo vidno, \xc4\x8de bi bil obro\xc4\x8d posledica gravitacijskega le\xc4\x8denja._NEWLINE_Mnogo podrobnosti galaksije ostaja nepojasnjenih, najpomembnej\xc5\xa1a pa je kako je galaksija nastala.\xc2\xa0\xc2\xbbKlasi\xc4\x8dne\xc2\xab\xc2\xa0obro\xc4\x8daste galaksije v splo\xc5\xa1nem nastanejo s trkom male galaksije z ve\xc4\x8djo diskasto galaksijo. Trk v disku povzro\xc4\x8di gostotni val, kar vodi do zna\xc4\x8dilne obro\xc4\x8daste oblike. Pri Hoagovem telesu ni znaka o drugi galaksiji, ki bi igrala vlogo\xc2\xa0\xc2\xbbizstrelka\xc2\xab, in njegovo jedro ima zelo majhno hitrost relativno glede na obro\xc4\x8d, tako da je domneva o tipi\xc4\x8dnem nastanku malo verjetna._NEWLINE_Noah Brosch je predlagal da je Hoagovo telo nastalo zaradi skrajne\xc2\xa0\xc2\xbbnestabilnosti pre\xc4\x8dke\xc2\xab, ki se je pojavila pred nekaj milijardami let v pre\xc4\x8dkasti spiralni galaksiji. Schweizer in njegovi sodelavci trdijo, da je ta domneva malo verjetna, ker je jedro telesa sferoidno, jedro pri pre\xc4\x8dkasti spiralni galaksiji pa je med drugim diskaste oblike. Do neke mere pa priznajo \xc5\xa1ibkost dokaza, da bi zadovoljivo pojasnil to sporno to\xc4\x8dko. Nekaj galaksij ima glavne zna\xc4\x8dilnosti podobne Hoagovemu telesu, vklju\xc4\x8dno s svetlim lo\xc4\x8denim obro\xc4\x8dem zvezd, vendar so njihova sredi\xc5\xa1\xc4\x8da podalj\xc5\xa1ana ali pre\xc4\x8dkasta, in morda ka\xc5\xbeejo nekaj spiralne zgradbe. \xc4\x8ceprav nobena nima tak\xc5\xa1ne simetrije kot Hoagovo telo, jih nekateri imenujejo galaksije Hoagovega tipa._NEWLINE_\xc4\x8ceprav je treba \xc5\xa1e veliko pojasniti o nastanku Hoagovega telesa, domnevajo da je ve\xc4\x8dji\xc2\xa0\xc2\xbbakrecijski dogodek\xc2\xab, oziroma trk ali zajetje ene galaksije z drugo, povzro\xc4\x8dil nastanek galaksije, kot jo vidimo danes. To se je verjetno zgodilo vsaj 2 do 3 milijarde let v preteklosti in je morda spominjalo na procese, ki tvorijo galaksije s polarnim obro\xc4\x8dem.'